CELEX: 32018L1713
Language: mt
Date: 2018-11-06 00:00:00
Title: Direttiva tal-Kunsill (UE) 2018/1713 tas-6 ta' Novembru 2018 li temenda d-Direttiva 2006/112/KE rigward ir-rati tat-taxxa fuq il-valur miżjud li japplikaw għall-kotba, għall-gazzetti u għall-perjodiċi

14.11.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 286/20
               
            
         DIRETTIVA TAL-KUNSILL (UE) 2018/1713
         tas-6 ta' Novembru 2018
         li temenda d-Direttiva 2006/112/KE rigward ir-rati tat-taxxa fuq il-valur miżjud li japplikaw għall-kotba, għall-gazzetti u għall-perjodiċi
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 113 tiegħu,
         Wara li kkunsidra l-proposta mill-Kummissjoni Ewropea,
         Wara li l-abbozz tal-att leġislattiv intbagħat lill-parlamenti nazzjonali,
         Wara li kkunsidra l-opinjoni tal-Parlament Ewropew (1),
         Wara li kkunsidra l-opinjoni tal-Kumitat Ekonomiku u Soċjali Ewropew (2),
         Filwaqt li jaġixxi skont proċedura leġislattiva speċjali,
         Billi:
         
                     (1)
                  
                  
                     Id-Direttiva tal-Kunsill 2006/112/KE (3) tistipula li l-Istati Membri jistgħu japplikaw rati mnaqqsin tat-taxxa fuq il-valur miżjud (VAT) għall-pubblikazzjonijiet fuq kwalunkwe mezz fiżiku ta' appoġġ. Madankollu, rata mnaqqsa tal-VAT ma tistax tiġi applikata għall-pubblikazzjonijiet ipprovduti elettronikament, li jridu jiġu ntaxxati bir-rata tal-VAT standard.
                  
               
                     (2)
                  
                  
                     Bi qbil mal-komunikazzjoni tal-Kummissjoni tas-6 ta' Mejju 2015 dwar Strateġija għal Suq Uniku Diġitali għall-Ewropea u biex jibqgħu aġġornati mal-progress teknoloġiku fl-ekonomija diġitali, l-Istati Membri għandhom jingħataw il-fakultà li jallinjaw ir-rati tal-VAT fuq il-pubblikazzjonijiet ipprovduti elettronikament b'rati tal-VAT aktar baxxi fuq il-pubblikazzjonijiet fuq kwalunkwe mezz fiżiku ta' appoġġ.
                  
               
                     (3)
                  
                  
                     Fil-komunikazzjoni tagħha tas-7 ta' April 2016 dwar pjan ta' azzjoni dwar il-VAT, il-Kummissjoni spjegat li l-pubblikazzjonijiet ipprovduti elettronikament għandhom ikunu jistgħu jibbenefikaw mill-istess trattament ta' rata tal-VAT preferenzjali bħall-pubblikazzjonijiet li huma pprovduti fuq mezz fiżiku ta' appoġġ. Fid-deċiżjoni reċenti tagħha fil-kawża C-390/15 (4), il-Qorti tal-Ġustizzja kkunsidrat li l-provvista ta' pubblikazzjonijiet diġitali fuq mezz fiżiku ta' appoġġ u l-provvista ta' pubblikazzjonijiet diġitali elettronikament jikkostitwixxu sitwazzjonijiet komparabbli. Għaldaqstant, ikun xieraq li tiġi introdotta l-possibbiltà għall-Istati Membri kollha li japplikaw rata mnaqqsa ta' VAT għall-provvista ta' kotba, gazzetti u perjodiċi, irrispettivament minn jekk dawn jiġux ipprovduti fuq mezz fiżiku ta' appoġġ jew elettronikament. Għall-istess raġunijiet, huwa xieraq li dawk l-Istati Membri li, f'konformità mal-liġi tal-Unjoni, attwalment japplikaw rati ta' VAT aktar baxxi mill-minimu stabbilit fl-Artikolu 99 tad-Direttiva 2006/112 jew li jagħtu eżenzjonijiet bil-possibbiltà tat-tnaqqis tal-VAT li tkun tħallset fl-istadju preċedenti għal ċerti kotba, gazzetti jew perjodiċi pprovduti fuq mezz fiżiku ta' appoġġ, ikunu jistgħu japplikaw l-istess trattament tal-VAT għal dawn il-kotba, gazzetti jew perjodiċi meta jiġu pprovduti elettronikament.
                  
               
                     (4)
                  
                  
                     Mill-1 ta' Jannar 2015, il-VAT fuq is-servizzi kollha pprovduti elettronikament ġiet imposta fl-Istat Membru fejn ikun ibbażat il-klijent. Bl-implimentazzjoni tal-prinċipju ibbażat fuq id-destinazzjoni, ma għadx hemm il-bżonn li tiġi applikata r-rata standard għall-pubblikazzjonijiet ipprovduti elettronikament sabiex jiġi żgurat l-istabbiliment u l-funzjonament tas-suq intern u biex tiġi evitata d-distorsjoni tal-kompetizzjoni.
                  
               
                     (5)
                  
                  
                     Sabiex jevitaw l-użu estensiv ta' rati tal-VAT imnaqqsin fuq il-kontenut awdjoviżiv, l-Istati Membri għandhom jingħataw il-fakultà li japplikaw rata mnaqqsa għall-kotba, għall-gazzetti u għall-perjodiċi biss jekk dawk il-pubblikazzjonijiet, iirispettivament mill-fatt li ġew ipprovduti fuq mezz fiżiku ta' appoġġ jew elettronikament, ma jikkonsistux kompletament jew b'mod predominanti minn kontenut ta' mużika jew ta' vidjo.
                  
               
                     (6)
                  
                  
                     Jenħtieġ li l-Istati Membri jżommu d-diskrezzjoni li jiffissaw ir-rati tal-VAT għall-pubblikazzjonijiet u jirrestrinġu l-kamp ta' applikazzjoni tar-rati mnaqqsa tal-VAT, inkluż, soġġett għal ġustifikazzjoni oġġettiva, meta l-pubblikazzjonijiet diġitali joffru l-istess kontenut għall-qari.
                  
               
                     (7)
                  
                  
                     Minħabba li l-għan ta' din id-Direttiva, jiġifieri li l-Istati Membri jkunu jistgħu japplikaw l-istess rati ta' VAT għall-pubblikazzjonijiet ipprovduti elettronikament bħar-rati tal-VAT li qed japplikaw attwalment għal pubblikazzjonijiet fuq kwalunkwe mezz fiżiku ta' appoġġ, ma jistax jinkiseb b'mod suffiċjenti mill-Istati Membri, iżda jista' jinkiseb aħjar fil-livell tal-Unjoni, l-Unjoni tista' tadotta miżuri, f'konformità mal-prinċipju ta' sussidjarjetà kif stabbilit fl-Artikolu 5 tat-Trattat dwar l-Unjoni Ewropea. F'konformità mal-prinċipju ta' proporzjonalità, kif stabbilit f'dak l-Artikolu, din id-Direttiva ma tmurx lil hinn minn dak li huwa meħtieġ sabiex jinkiseb dak l-għan.
                  
               
                     (8)
                  
                  
                     Għalhekk, jenħtieġ li d-Direttiva 2006/112/KE tiġi emendata skont dan,
                  
               ADOTTA DIN ID-DIRETTIVA:
         
            Artikolu 1
            Id-Direttiva 2006/112/KE hija emendata kif ġej:
            
                        (1)
                     
                     
                        fl-Artikolu 98(2), it-tieni subparagrafu huwa sostitwit b'dan li ġej:
                        “Ir-rati mnaqqsin ma għandhomx japplikaw għas-servizzi pprovduti elettronikament bl-eċċezzjoni ta' dawk li jidħlu taħt il-punt (6) tal-Anness III.”;
                     
                  
                        (2)
                     
                     
                        fl-Artikolu 99, jinżdied il-paragrafu li ġej:
                        
                           “3.   B'deroga mill-paragrafi 1 u 2 ta' dan l-Artikolu, u flimkien mar-rati msemmija fil-paragrafu 1 tal-Artikolu 98, l-Istati Membri li, fl-1 ta' Jannar 2017, kienu japplikaw, f'konformità mal-liġi tal-Unjoni, rati mnaqqsin li kienu aktar baxxi mir-rata minima stabbilita f'dan l-Artikolu jew kienu jagħtu eżenzjonijiet bil-possibbiltà tat-tnaqqis tal-VAT li tkun tħallset fl-istadju preċedenti għall-provvista ta' ċerti oġġetti msemmijin fil-punt (6) tal-Anness III, jistgħu wkoll japplikaw l-istess trattament tal-VAT meta dik il-provvista tiġi pprovduta elettronikament, kif imsemmi fil-punt (6) tal-Anness III.”;
                        
                     
                  
                        (3)
                     
                     
                        fl-Anness III, il-punt (6) huwa sostitwit b'dan li ġej:
                        
                                    “(6)
                                 
                                 
                                    il-forniment, li jinkludi s-self mil-libreriji, ta' kotba, gazzetti u perjodiċi, jew fuq mezzi fiżiċi ta' appoġġ jew fornuti elettronikament jew it-tnejn (inkluż opuskoli, fuljetti u oġġetti simili stampati, kotba għat-tfal bl-istampi, tat-tpinġija jew tat-tpinġija bil-kulur, mużika stampata jew f'forma ta' manuskritt, mapep u mapep idrografiċi jew mapep simili), minbarra pubblikazzjonijiet kompletament jew b'mod predominanti ddedikati għar-reklamar u minbarra l-pubblikazzjonijiet li kompletament jew b'mod predominanti jikkonsistu minn kontenut ta' vidjo jew awdjo mużikali;”.
                                 
                              
                  
         
            Artikolu 2
            Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
         
         
            Artikolu 3
            Din id-Direttiva hija indirizzata lill-Istati Membri.
         
         
            Magħmul fi Brussell, is-6 ta' Novembru 2018.
            
               
                  Għall-Kunsill
               
               
                  Il-President
               
               H. LÖGER
            
         
         
            (1)  ĠU C 307, 30.8.2018, p. 205.
         
            (2)  ĠU C 345, 13.10.2017, p. 79.
         
            (3)  Id-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (ĠU L 347, 11.12.2006, p. 1).
         
            (4)  Sentenza tal-Qorti tal-Ġustizzja tas-7 ta' Marzu 2017, RPO, C-390/15, ECLI:EU:C:2017:174, paragrafu 49.